נשיא ארה"ב דונלד טראמפ שוחח עם עדי מפתח בחקירת התערבות רוסיה בבחירות על שיחותיהם עם החוקר המיוחד רוברט מולר, בניגוד לעצת עורכי דינו. כך פרסם היום (חמישי) הניו יורק טיימס. לפי העיתון, מולר גילה על לפחות שתי שיחות בין טראמפ לעדים בחודשים האחרונים, אולם מומחים מעריכים כי תוכנן לא הגיע לכדי הטיית עדויות.
השיחה הראשונה שתועדה נגעה לדונלד פ. מקגהאן, שעל פי הניו יורק טיימס העיד כי טראמפ ביקש ממנו לפטר את מולר. טראמפ אמר לאחד מעוזריו שמקגהאן צריך לפרסם הצהרה המכחישה זאת. מקגהאן לא פרסם הודעה ולפי מקורות, נאלץ להזכיר בשיחה עם טראמפ שאכן ביקש ממנו לעשות זאת. בשיחה השנייה טראמפ דיבר עם ראש סגל הבית הלבן לשעבר, ריינס פריבוס. לפי שני מקורות, הוא שאל אותו על עדותו בפני החוקרים ואם הם היו "נחמדים".
הבית הלבן סירב להגיב לפרסום בניו יורק טיימס. גם פריבוס ומקגהאן סירבו למסור תגובה דרך עורך דינם ויליאם א. בארק. מומחים משפטיים סבורים כי שתי השיחות לא נחשבות להטיית עדים, אולם עורכי דין שנחשפו לתוכנן אמרו כי הן בעייתיות ועדכנו את מולר בהן.
במסגרת חקירת הערבות רוסיה בבחירות, מולר בוחן גם אם טראמפ ניסה לשבש הליכי חקירה. בין היתר נבחנת עדותו של ראש ה-FBI לשעבר ג'יימס קומי שלפיה טראמפ ביקש ממנו לסגור את החקירה נגד היועץ לביטחון לאומי לשעבר מייקל פלין. בנוסף, לאחר ששר המשפטים ג'ף סשנס פסל עצמו מעיסוק בחקירה, טראמפ אמר שהוא צריך בכיר במשרד המשפטים שיגן עליו.
לדברי המומחים, ייתכן ששיחותיו של טראמפ עם מקגהאן ופריבוס יוכלו לשמש את מולר כראיות לניסיון לשיבוש הליכי החקירה. "זה נראה כאילו אתה מנסה 'לבשל סיפור'", אמרה פרופ' ג'ולי ר. או'סוליבאן, "והתובעים תמיד מנסים לשים לב לזה". היא הוסיפה כי שיחותיו עלולות לסמן תחושת אשמה: "כי אם לא עשית שום דבר רע, למה שתעשה את זה?". עוד צופים המומחים כי השיחות יגבירו את התמקדות מולר ביחסי הנשיא עם העדים.